Valke slaan toe op dagga-laboratorium in Kaap | Netwerk24
Deur Jana Breytenbach 31 Julie 2019 14:14
’n Daggalaboratorium is Maandag in Constantia, in die suidelike voorstede van Kaapstad, ontdek.
Die dagga waarop die polisie beslag gelê het.
Kapt. Philani Nkwalase, woordvoerder van die Valke, sê in ’n verklaring lede van die dwelmeenheid (Saneb) en van misdaadintelligensie het Maandag inligting oor dié laboratorium ontvang en ondersoek ingestel.
Lede het ingevolge art. 22(b) van die Strafproseswet opgetree. Ingevolge hierdie artikel kan lede van die polisie ondersoek instel en beslag lê op onwettige goedere sonder dat hulle ’n lasbrief bekom het, maar ’n lasbrief sou uitgereik word indien daarvoor aansoek gedoen is.
“Daggaolie, -plante en -sade, asook chemikalieë is gevind. Daar is ook op rekenaars, laboratoriumtoerusting en R180 000 kontant beslag gelê.”
Nkwalase sê die vermoede is die kontant is uit daggaverkope verdien, maar om dit te bevestig moet daar eers nog ondersoek ingestel word.
Niemand is nog in hegtenis geneem nie en die ondersoek duur voort.
Verskeie produkte, waaronder daggaplante, -olie en toerusting, is in die laboratorium gevind.
Verskeie glasbottels met daggaprodukte wat in die laboratorium in Constantia gevind is.
Spesiale toerusting wat in die dagga-laboratorium gevind is.
Meer oor: Valke | Kaap | Dagga
Daggavonds van R3,2 m. op Calvinia
Valke kry dagga-laboratorium in ou kerksaal